text: F-16 vender hjem fra Libyen 
  02 november 2011 kl. 08.21
  Onsdag lander de danske F-16 kampfly og hele den tekniske stab igen på Flyvestation Skrydstrup efter syv måneders missioner over Libyen.
  Klokken 11.30 lander de seks F-16 kampfly, der har deltaget i den sidste del af opgaven i den NATO-ledede mission i Libyen. Cirka en time senere lander et Hercules transportfly med en del af de soldater, der har været af sted på missionens Hold 4.
  På syv måneder har de danske kampfly fløjet næsten 600 missioner og afleveret mere end 900 præcisionsbomber.
  Næsten 350 medarbejdere fra hele Flyvevåbnet har deltaget i missionen, og en stor del af de 30 kampfly, som det danske Flyvevåben råder over, har skiftevist været i luften over Libyen.
  